Gal. 5:25-6:10 Vaeltakaa Hengessä

5:25 Jos me Hengessä elämme, niin myös Hengessä vaeltakaamme. 5:26 Älkäämme olko turhan kunnian pyytäjiä, niin että toisiamme ärsyttelemme, toisiamme kadehdimme. 6:1 Veljet, jos joku tavataan jostakin rikkomuksesta, niin ojentakaa te, hengelliset, häntä sävyisyyden hengessä; ja ole varuillasi, ettet sinäkin joutuisi kiusaukseen. 6:2 Kantakaa toistenne kuormia, ja niin te täytätte Kristuksen lain. 6:3 Sillä jos joku luulee jotakin olevansa, vaikka ei ole mitään, niin hän pettää itsensä. 6:4 Mutta tutkikoon kukin omat tekonsa, ja silloin hänen kerskaamisensa on vain siinä, mitä hän itse on, ei siinä, mitä toinen on; 6:5 sillä kunkin on kannettava oma taakkansa. 6:6 Jolle sanaa opetetaan, se jakakoon kaikkea hyvää opettajallensa. 6:7 Älkää eksykö, Jumala ei salli itseänsä pilkata; sillä mitä ihminen kylvää, sitä hän myös niittää. 6:8 Joka lihaansa kylvää, se lihasta turmeluksen niittää; mutta joka Henkeen kylvää, se Hengestä iankaikkisen elämän niittää.

6:9 Ja kun hyvää teemme, älkäämme lannistuko, sillä me saamme ajan tullen niittää, jos emme väsy. 6:10 Sen tähden, kun meillä vielä aikaa on, tehkäämme hyvää kaikille, mutta varsinkin uskonveljille.

Armo teille ja rauha Jumalalta meidän Isältämme ja Herralta Jeesukselta Kristukselta. Mitä vastaat, kun joku kysyy sinulta vaellatko Hengessä? Päivän epistola auttaa sinua vastaamaan muutaman käyttäytymiseesi liittyvän testikysymyksen avulla. Oletko lempeä? Oletko nöyrä? Harrastatko hyväntekeväisyyttä? Mitä siis on Hengessä vaeltaminen? Voisimme kuvata sen lyhyesti evankeliumissa vaeltamisena, Hengen hedelmien kantamisena. Tämä sisältää ja edellyttää paljon jumalisia ajatuksia, sanoja ja tekoja eli paljon jumalista elämää. Hengessä vaeltamisen selittäminen ei ole saarnamiehelle ihan yksinkertainen tehtävä. Vaarana on, että saarnamies innossaan unohtaa sen, että Hengessä vaeltaminen, kristillinen elämä, on mahdollista vain uskon- ja elämänyhteydessä Kristukseen. Ei ole mitenkään mahdollista antaa tyhjentävää selitystä siitä, miten eri tilanteissa on toimittava. Ei apostoli Paavalikaan yritä kuvata päivän epistolassa kaikkea Hengessä vaeltamiseen liittyvää, mutta kuitenkin hän nostaa siinä meille esiin tärkeitä näkökohtia. Käsittelemme nyt ainakin kolmea Hengessä vaeltamisen näkökohtaa, jotka apostoli Paavali meille tuo esiin päivän epistolassa.

Ensimmäisen näkökohdan löydämme **jakeesta 3**: ”Sillä jos joku luulee jotakin olevansa, vaikka ei ole mitään, niin hän pettää itsensä.” Voimme kiteyttää apostolin opetuksen näin: I. Et saa ajatella itsestäsi suuria vaan sinun pitää suostua alhaisuuteen, suostua olemaan ei mitään (j.3). Väistämättä tulee mieleen eräs henkilö, joka suostui olemaan ei mitään syyttäjiensä edessä. Häntä syljettiin, pilkattiin ja piestiin ja sitten hänet naulittiin ristille häpeälliseen kuolemaan. Hänestä prof. Jesaja todistaa (53:10): ”Hän alistui siihen eikä suutansa avannut; niin kuin karitsa, joka teuraaksi viedään, niin kuin lammas, joka on ääneti keritsijäinsä edessä, niin ei hän suutansa avannut.”

Näin vaelsi Hengessä Vapahtajamme, hän, joka oli ja on korkeimmista Korkein. Kun me suostumme alhaisuuteen, niin silloin täytämme sen uuden käskyn, jonka Herramme meille antoi Joh.13:24.ssä. ”Uuden käskyn minä annan teille, että rakastatte toisianne, niin kuin minä olen teitä rakastanut.” Kristuksen elämää hallitsi tämä rakkauden laki. Rakkauden vaatimana hän kantoi meidän koko syntivelkamme, niin että me olemme nyt siitä vapaita.

Käytännössä alhaisuus tarkoittaa meille nöyryyttä, joka nousee autuaasta vaihtokaupasta: minä annan syntini Kristukselle ja hän antaa vanhurskautensa minulle. Siis pelastun yksin uskosta ja yksin armosta ja yksin Kristuksen tähden. Kun yksin armon varassa elävä kristitty pitää uskon hedelmänä itsensä nöyränä, hän ei tavoittele turhaa kunniaa. Tästä apostoli varoittaa meitä **jakeessa 26**: ”Älkäämme olko turhan kunnian pyytäjiä, niin että toisiamme ärsyttelemme, toisiamme kadehdimme.” Turhan kunnian tavoittelu on jotain pahaa, se aiheuttaa paljon närkästymistä, kateutta ja katkeruutta. Se tekee meistä omahyväisiä ja sellaisia, että ärsytämme toinen toistamme. Koetuksen hetki on silloin, kun joku tekee meitä vastaan syntiä. Tästä apostoli puhuu **jakeessa 1**: ”Veljet, jos joku tavataan jostakin rikkomuksesta …” Koetuksen hetkellä emme saa ryhtyä ojentamaan langennutta omaa kunniaamme etsien ja siinä luulossa, että minä itse olen jotain, kun voin tuota toista korjata. Päin vastoin, tuolloin meidän pitää uskon hedelmänä olla lempeitä, sävyisiä ja kärsivällisiä. Syntiin langenneen ojentaminen on kyllä välttämätöntä raittiin uskon ylläpitämiseksi. Mutta toista kristittyä korjatessamme emme saa unohtaa, että meidän ylemmyydentuntoinen vanha ihmisemme on tallella, ja sitä kukistaaksemme meidän tulee suostua alhaisuuteen ja nöyryyteen, suostua olemaan ei mitään. Me puhumme nyt sellaisen ihmisen ojentamisesta, joka ei ole syntiin paatunut. Jos hänen sydämensä olisi paatunut, hän sulkisi pois kaiken Jumalan armon ja tekisi itsepintaisesti syntiä vastoin omaatuntoaan ja parempaa tietämystään. Tällaisen väärään oppiin paatuneen ojentamisesta emme nyt puhu vaan elämänvaelluksen syntiin langenneen ojentamisesta. Kysymys on siitä, että joku kristitty veli tai sisar tekee väärin toista kristittyä kohtaan. Kun emme ajattele itsestämme suuria, emmekä pidä itseämme minään, niin silloin kestämme mielellämme heikkoa ja erehtyvää. Silloin ojennamme toista kristittyä armon varassa pieneltä paikalta. Silloin täytämme Kristuksen elämää hallinneen rakkauden lain.

Kuka tahansa kristitty, joka ei pidä itseään alhaisena ja ei minään, pettää itseään (j.3). Tästä itsepetoksesta seuraa, että hän ei koettele itseään niin kuin hänen **jakeen 4** mukaan pitäisi koetella (j.4). ”Mutta tutkikoon kukin omat tekonsa, ja silloin hänen kerskaamisensa on vain siinä, mitä hän itse on, ei siinä, mitä toinen on.” Joka tutkii vain toisten kristittyjen teot, eikä omiaan, torjuu tästä syystä toiset, mutta korottaa itsensä vanhurskaaksi Jumalan edessä. Tällainen ihminen, joka ei tutki itseään eikä anna syntitaakkaansa Kristukselle,kantaa sitä itse ja joutuu kärsimään ankaran tuomion, koska on omassa vanhurskaudessaan kadotettu. Niin kuin **jae 5** sanoo, hänen on viimeisellä tuomiolla itse kannettava oma taakkansa eli tekonsa, ja niissä ei ole mitään ylpeilyn aihetta. Näin me käsitämme, että yksi tärkeä osa Hengessä vaeltamista on se, että ihminen pitää itseään ei minään. Sillä mitään hyvää ei seuraa siitä, jos ihminen ei pidä itseään niin alhaisena, että joutuu kaikessa turvautumaan yksin armoon.

II. Toinen Hengessä vaeltamisen tärkeä osa on se, että Jumalan Sana on meille kaikki kaikessa.

Hengessä vaeltava pitää Raamattua Jumalan erehtymättömänä Sanana, josta hän oppii jatkuvasti kaiken jumalallisen, niin kuin **jae 6** sanoo. ”Jolle sanaa opetetaan.” Hengen ohjauksessa oleva sallii Jumalan Sanan opettaa itseään ja hän tunnustaa, että hän ei pärjää elämässä, ellei Jumalan Sana saa häntä opettaa. Niin kuin Psalmi 119:24 sanoo: ”Sinun todistuksesi Jumala ovat minun iloni, ne ovat minun neuvonantajani.”

Hengessä vaeltava pitää Raamattua Jumalan Sanana, jonka puolesta hän mielellään uhraa maallista omaisuuttaan. Näin voi tapahtua monella tapaa, mutta **jakeessa 6** apostoli Paavali osoittaa, että mielellään antamamme uhraus näkyy meidän halukkuudessamme huolehtia siitä opettajasta, joka opettaa meille Jumalan Sanaa: ”Jolle sanaa opetetaan, se jakakoon kaikkea hyvää opettajallensa.” Toiseksi meidän tulee vakavasti torjua kaikki pilkka oikeita Sanan saarnaajia kohtaan, koska pilkkaaja pilkkaa siten Jumalan Sanaa, mitä emme voi sallia. Jumalan Sana on niin kuin koko Raamatun viimeinen sana Ilm.22:21:ssa todistaa: ”Amen” eli tämä on varmasti totta.

III. Hengessä vaeltamisen kolmas näkökohta päivän epistolassa on se, että arvostamme suuresti uskon yhteyttä.

Uskon yhteyden, veljes- ja sisarrakkauden arvostaminen ärsyttää maailman ihmisiä. Kun kristityt tekevät hyvää myös niille, jotka eivät ole kristittyjä, sen maailma huomaa oikeaksi teoksi, mutta kun he tekevät eniten hyvää toisilleen, sen maailma tuomitsee. Kristillinen rakkaus ei kylläkään kysele sitä onko ihminen uskossa vai ei, kun se antaa apunsa. Ei ole kristillistä tiedustella sitä onko ihminen uskossa vai ei ja sen pohjalta auttaa vain uskovia. Kuitenkin apostoli Paavali sanoo **jakeessa 10**: ”Tehkäämme hyvää kaikille, mutta varsinkin uskonveljille.” Apostoli Paavali asettaa tässä korkeaan arvoon ja muun yläpuolelle erityisesti uskovien auttamisen niin hengellisesti kuin materiaalisesti. Tätä eivät maailman ihmiset hyväksy.

Jos joku kristitty ei arvosta korkealle paikkaansa oman kirkkoyhteytensä uskovien yhteydessä, jos hän suhtautuu nurjasti tähän yhteyteen, se on huono merkki, sillä uskonyhteys on tärkeä ellei tärkein osa Hengessä vaeltamista. Mutta sille, jota Henki ohjaa, oma kirkkoyhteys ja uskovien auttaminen on itsestään selvää. Hengessä vaeltava uskoo Kristukseen, hän pelastuu Kristuksen verihaavoissa ja hän on yhdessä toisten uskovien kanssa Kristuksen ruumiin jäsen. Me olemme Jumalan lapsia ja meillä on yhteinen Hengen vaikuttama rakkaus Jumalaa kohtaan. Me, jotka itsessämme emme ole mitään, olemme yhdessä toisten uskovien kanssa Kristuksen ruumis, ja hengellinen yhteys merkitsee meille Jumalan antamaa suurta lahjaa ja tehtävää, jota me haluamme vaalia.

Kun vaelluksesi taivaaseen täällä murheen laaksossa tuntuu vaikealta, muista, että et vaella sinne yksin. Herra Jeesus ei ainoastaan seiso vierelläsi, vaan hän on myös antanut sinulle uskon veljiä ja sisaria, jotka ovat valmiita kantamaan taakkasi ja auttamaan sinua, silloinkin, kun lankeat syntiin. Ota heidän toimintansa lahjana vastaan. Kun kristityt kohtaavat syntisi ja ojentavat sinua, älä työnnä heitä pois. He eivät tee sitä lannistaakseen sinua, vaan pelastaakseen sinut synnin tuhoisilta vaikutuksilta ja kantaakseen sinun kuormaasi, heikkouttasi ja murheitasi. Tästä on kyse kristillisessä elämässä ja Hengessä vaeltamisessa. Tämän elämän voi saada aikaan vain Jeesuksen rakkaus meitä syntisiä kohtaan.

Lopuksi palaan saarnan alussa mainitsemiini kysymyksiin. Oletko lempeä ja nöyrä, harrastatko hyväntekeväisyyttä? Jumalan pyhän lain edessä, olinpa sitten heikko tai vahva kristitty, joudun vastaamaan, että minulla ei ole mitään ylpeiltävää uskon hedelmien kantamisessa. Jos pelastukseni riippuisi siitä vaellanko Hengessä, olisin kadotettu. Mutta nyt saamme kuulla lain sijasta ilosanoman. Jeesuksen Kristuksen Hengessä vaeltaminen oli täydellistä. Koska uskot häneen, Jumala, paitsi että hän antaa kaikki syntisi anteeksi, hän myös lukee sinun hyväksesi Kristuksen Hengessä vaeltamisen täydellisyyden. Saat uskossa turvata Kristukseen, lempeään ja nöyrään hyväntekijääsi ja näin nauttia täyttä omantunnon rauhaa ja vapautta kaikista lain vaatimuksista. Hän antaa sinulle myös uuden voiman olla anteeksiantavainen, niin kuin Jumalakin on sinulle Kristuksessa anteeksi antanut (Ef.4:32). Aamen. Rukoilemme:

Pyhä Jumala, rakas taivaallinen Isä, joka Sanallasi lohdutat, opetat, kehotat ja varotat meitä. Ole kiitetty ja siunattu iankaikkisesti. Anna Pyhän Henkesi vahvistaa Sana sydämessämme niin, ettemme ole unohtavia kuulijoita, vaan alati kasvamme uskossa, toivossa, rakkaudessa ja pitkämielisyydessä loppuun asti, tullen autuaiksi Jeesuksen Kristuksen, meidän Herramme kautta. Aamen.